จับโกงแชร์ขายครีม
หลอกเหยื่อร่วมหุ้น สูญเงินกว่า82ล้าน,กองปราบฯรวบเจ้าของบริษัทเครื่องสำอางพร้อมพวก 3 คน ตุ๋นเหยื่อให้ร่วมหุ้น โวได้ผลตอบแทนในอัตราร้อยละ 22% ต่อ 65 วัน ก่อนเชิดเงินกว่า 82 ล้านบาทหลบหนีหลังเปิดบริษัทมา 2 ปี เผยก่อนหน้านี้จับกุมเพื่อนร่วมแก๊งแล้ว 1 คน อยู่ระหว่างหลบหนีอีก 1 คน ด้านผู้ต้องหาเจ้าของบริษัทโอด ตัวแทนจำหน่ายเน้นแต่ลงทุนเงินหวังเงินปันผล ไม่ได้เน้นขายสินค้าเป็นเหตุให้ขาดทุน ส่วนที่ต้องหลบหนีเพราะถูกผู้ร่วมลงทุนข่มขู่,ป.จับ 3 ผู้ต้องหาเปิดบริษัททำเครื่องสำอางตุ๋นเหยื่อ 82 ล้านบาท เปิดเผยขึ้นเมื่อเวลา 11.00 น. วันที่ 28 เม.ย. ที่กองบังคับการปราบปราม พล.ต.ต.ชวลิต แสวงพืชน์ รอง ผบช.ก. พล.ต.ต.สุทิน ทรัพย์พ่วง ผบก.ป. พ.ต.อ.ชาคริต สวัสดี รอง ผบก.ป. พ.ต.อ.อรุณ วชิรศรีสุกัญยา ผกก.2 บก.ป. พ.ต.อ.นิรันดร์ ปิตะกาศ ผกก.3 บก.ป. พ.ต.ท.อนุชา ธนะอุดม พ.ต.ท.ธีรพัฒน์ ธารีไทย รอง ผกก.3 บก.ป. ร่วมแถลงข่าวจับกุม 1.นางนนท์นรัตน์ มุลิจันทร์ อายุ 38 ปี อยู่บ้านเลขที่ 702/104 ถนนพิชัยรณรงค์สงคราม ต.ปากเพรียว อ.เมืองสระบุรี 2.น.ส.ปุญญ์ธนันท์ มุลิจันทร์ อายุ 30 ปี อยู่บ้านเลขที่ 35 หมู่ที่ 2 ต.โคกกลาง อ.เพ็ญ จ.อุดรธานี 3.น.ส.ฐิติยรัชต์ บุญมีประเสริฐ อายุ 38 ปี อยู่บ้านเลขที่ 247 หมู่ที่ 1 ต.เชียงยืน อ.เมืองอุดรธานี ทั้ง 3 คน ถูกตั้งข้อหาตามหมายจับศาลอาญา ลงวันที่ 25 เม.ย.60 ฐานความผิดร่วมกันฉ้อโกงประชาชน,พล.ต.ต.สุทินกล่าวว่า เมื่อวันที่ 18 ก.พ.ที่ผ่านมา มีผู้เสียหายรวม 14 คน เข้าร้องทุกข์ให้ดำเนินคดีกับบริษัท ปาลิตต้า เพียว อินเตอร์ คอสเมติก จำกัด ประกอบธุรกิจผลิตและจำหน่ายด้านเวชสำอาง จำหน่ายแก่ประชาชน หลังร่วมกันหลอกลวงให้เข้าร่วมลงทุนกับบริษัท โดยจะได้ผลตอบแทนในอัตราร้อยละ 22% ต่อ 65 วัน มีผู้เสียหายหลงเชื่อนำเงินมาร่วมลงทุนจำนวนมาก แต่เมื่อครบกำหนดกลับไม่ได้รับเงิน เหตุเกิดหลายท้องที่ ทั้ง จ.ชลบุรี จ.สุพรรณบุรี จ.นนทบุรี ตั้งแต่เดือน พ.ค.ปี 58 ถึงเดือน ก.พ.60 รวมมูลค่าเสียหายกว่า 82,337,108 ล้านบาท,ต่อมาตำรวจกองปราบปรามได้รวบรวมพยานหลักฐาน ขออำนาจศาลอาญาออกหมายจับผู้ร่วมกระทำความผิด 5 คน คือ 1.นายสราวุธ ชัยฤทธินาถ อายุ 38 ปี 2.นางนนท์นรัตน์ มุลิจันทร์ อายุ 38 ปี 3.น.ส.ปุญญ์ธนันท์ มุลิจันทร์ อายุ 30 ปี 4.น.ส.ฐิติยรัชต์ บุญมีประเสริฐ อายุ 38 ปี และ 5.นายสุริโย มุลิจันทร์ อายุ 30 ปี ฐานความผิดร่วมกันฉ้อโกง โดยเมื่อวันที่ 25 เม.ย.ที่ผ่านมา เจ้าหน้าที่กองปราบปรามจับกุมนายสราวุธ ได้ที่ย่านบึงกุ่ม ก่อนจะจับกุมผู้ต้องหาทั้ง 3 คนนี้ได้ที่ จ.ภูเก็ต ส่วนนายสุริโย ยังหลบหนี,ขณะที่นางนนท์นรัตน์ มุลิจันทร์ กล่าวว่า ตนและพวกร่วมกันเปิดบริษัททำแบรนด์เครื่องสำอาง เมื่อ 2 ปีที่แล้ว โดยการลงทุนต้องใช้เงินเป็นจำนวนมากเพื่อโฆษณาและทำการตลาด ช่วงแรกได้ไปขอกู้สินเชื่อธนาคาร แต่ไม่สามารถกู้ยืมได้ กระทั่งตนในฐานะผู้บริหารต้องหาเงินลงทุนเอง เกิดความคิดในการนำเงินมาลงทุนด้วยการระดมทุนจากเหล่าสมาชิกและตัวแทนจำหน่าย ระยะแรกได้แบ่งกำไรให้กับตัวแทนจำหน่าย แต่ระยะหลังติดปัญหาเนื่องจากตัวแทนจำหน่ายเน้นแต่การลงทุนเงินเพื่อหวังเงินปันผล ไม่ได้เน้นขายสินค้าจนเกิดภาวะขาดทุน และยอดขายในช่วง 7-8 เดือนหลังยอดตก ทั้งนี้ขอโทษตัวแทนและลูกค้าด้วยที่เกิดปัญหา เนื่องจากไม่มีประสบการณ์ในการทำธุรกิจ แต่สาเหตุที่ต้องหลบหนีเพราะถูกข่มขู่จากผู้ลงทุน ไม่มั่นใจในความปลอดภัย เบื้องต้นเจ้าหน้าที่แจ้งข้อหาร่วมกันฉ้อโกงประชาชน ก่อนนำตัวดำเนินคดีตามกฎหมาย
กองปราบฯรวบเจ้าของบริษัทเครื่องสำอางพร้อมพวก 3 คน ตุ๋นเหยื่อให้ร่วมหุ้น โวได้ผลตอบแทนในอัตราร้อยละ 22% ต่อ 65 วัน 
กองปราบ,ผู้ต้องหา,ขายครีม,หลอกเหยี่อ,ข่าวหน้า1